આ બાબતે વધુ માહિતી આપતાં એક દુકાનદારે મિડ-ડે LOCALને જણાવ્યું હતું કે ‘દશેરા પહેલાં સુધરાઈવાળા ઝાડને કાપીને લઈ ગયા ત્યારે જ અમે તેમને કહ્યું હતું કે આ થડને લઈ જાઓ. તો તેઓ કહેવા લાગ્યા કે અમારી પાસે અત્યારે જગ્યા નથી અને એને કાપવા માટે સાધન પણ નથી એટલે અમે આવતી કાલે થડ લઈ જઈશું, પરંતુ આ વાતને અનેક દિવસ વીતી ગયા, પણ હજી સુધી થડ આમ જ રસ્તા વચ્ચે પડેલું છે. અમે આ થડને નથી ખસેડી શકતા, કેમ કે અમે અહીંથી ખસેડીશું તો સુધરાઈ કહેશે કે અમારી પરમિશન વગર શા માટે થડ ખસેડ્યું? એટલે અમારા હાથ પણ બંધાયેલા છે. દરરોજ આ બાબતે અમે સુધરાઈને ફરિયાદ કરીએ છીએ ત્યારે તેઓ કહે છે કે હા, કાલે આવીશું અને લઈ જઈશું. હજી સુધી થડ લઈ જવા માટે કોઈ આવ્યું નથી. આ થડ રસ્તા પરના ટર્નિંગ પૉઇન્ટ પર જ હોવાથી એ તરફથી જતી ગાડીઓને એ ન દેખાતાં અહીં દરરોજ એના પર અનેક ગાડી ચડીને ફસાઈ જાય છે અને ગાડીઓને નુકસાન થાય છે. અત્યાર સુધીમાં તો કેટલીયે ગાડીઓને આ થડ પર ચડીને નુકસાન થયું છે. ગાડીને થડમાંથી બહાર કાઢતાં લોકોના કલાકોના કલાકો વેડફાઈ જાય છે. આ બાબતની જાણ અમે સુધરાઈને કરી છે, પરંતુ તેમના તરફથી કોઈ યોગ્ય રિસ્પૉન્સ મળતો નથી.’